Wir, Heinrich, von gots gnaden ✳ abt, ✳ und allez daz ✳ capitel ✳ un̄ der cōvent gemeinlich ✳ der klosterherren ✳ dez gotzhuses ✳ zuͦ den Einsidellen, Sant Benedicti ordēs,
in Costencer bystuͦm, ✳ verjehen ✳ un̄ tuͦn kunt ✳ offenlich ✳ mit disem brief ✳ allen dien, ✳ die in ansehent, ✳ lesent ✳ oder hoͤrent lesen ✳ nu ✳ und hie nach eweklichn̄, ✳ daz
wir ✳ nùt ze ein male, ✳ wan dike ✳ mit uns selber ✳ in unserm capitel, ✳ als von alter gewonlich ✳ gewesen ist, ✳ ze rate worden sin, ✳ wie wir abgerichten und vˀsehen mochten ✳ den
grozzen, ✳ anwachsenden ✳ un̄ sorglichn̄ schaden, ✳ der uf uns ✳ un̄ unser vorgen̄ gotshus ✳ von herter geltschulde ✳ un̄ andˀr sachen wegen ✳ unlideklichen gieng, ✳ un̄ konden ✳ enkeinen
weg vinden, ✳ der unserm gotshuse ✳ un̄ uns ✳ dazuͦ ✳ nutzlicher wˀe, ✳ dēne, ✳ daz wir den dinkhof ze Erlispach ✳ vˀkouftin. ✳ und do wir dez ✳ einhelliklichn̄ ze rate wurdn̄, ✳ do butten
wir den selben dinkhof veil allent halbn̄ ✳ in dem lande, ✳ un̄ do wir den selbn̄ hof ✳ umb und umb veil gebutten ✳ offenlich ✳ in dem lande, ✳ do funden wir ✳ niemānen, ✳ dˀ uns ✳ me
oder als vil ✳ dar umb ✳ gebn̄ woͤlte ✳ als die erwirdigen, geistlichn̄ vrowen, ✳ ✳ dù eͣbtischinn un̄ dˀ cōvent dez gotshuses un̄ chlostˀs ze Kùngsvelt, ✳ Sant Claren ordens, dez vor
genanten bystuͦmes. ✳ un̄ wan wir daz also wizzentlich ervarn un̄ befundn̄ haben, ✳ dar umbe haben wir ✳ mit guͦter vorbetrachtung ✳ nach unser aller gemeinem ✳ un̄ ouch
einhellem rate ✳ durch unsˀn und unsers gotshuses rechten ✳ un̄ redlichen nutz ✳ und grozse notdurft ✳ verkouft ✳ un̄ ze kouffennͤ gegebn̄ ✳ recht ✳ un̄ redlich ✳ den vorgen̄̄ ✳
erwirdigen, geistlichen vrowen, ✳ ✳der eͣbtischinnͤ un̄ dem convent ze Chùngsvelt, ✳ den obgenanten unsern dinkhof ze Erlispach ✳ mit dem kylchensatze ✳ und der
lehenschaft ✳ der kilchn̄ ✳ daselbs ✳ ze Erlispach, ✳ dù in denselbn̄ hof gehoͤret, ✳ un̄ dazuͦ mit ✳ lùten, ✳ guͤtern, ✳ gerichten, ✳ twingen ✳ und bennen, ✳ mit zehenden, ✳ cinsen, velln̄, ✳
buͦzzen ✳ und erschatzen, ✳ mit hùsern, ✳ schùren, ✳ hofstetten, ✳ garten, boͧngarten, ✳ achern, ✳ matten, ✳ hoͤltzˀn, ✳ gevilden, ✳ welden, ✳ wūne ✳ un̄ weide, ✳ mit wegen, ✳ stegen, ✳ wazzern
un̄ wazzerrûnsen ✳ un̄ gemeinlich ✳ mit allen den nùtzen, rechten, ✳ fryheiten ✳ und gewonheiten, ✳ die deheins weges ✳ dazuͦ ✳ gehoͤrent, ✳ si siien ✳ wizzentlich ✳ oder unwizzentlich,
genēmet ✳ oder ungenēmet, ✳ funden ✳ oder unfunden, ✳ un̄ haben ✳ inen denselbn̄ dinkhof ✳ in dem namen als da vor gegebn̄ ✳ umb vierhundˀt ✳ un̄ zwentzig march ✳ luters
un̄ loͤtiges silbˀs ✳ Zùrichˀ gewicht, ✳ die wir gar und gentzlich ✳ von inen ✳ emphangen ✳ un̄ in unsˀn ✳ und unsˀs gotzhuses ✳ nutz ✳ un̄ notdurft ✳ als in abloͤsung der vorgen̄
schulde ✳ gar ✳ un̄ nutzlichn̄ ✳ bekeret ✳ habn̄. ✳ darumbe, ✳ so habn̄ wir ✳ an unserr stifte stat ✳ fùr uns ✳ un̄ unser nachkomen ✳ uns entzigen recht und redlich ✳ un̄ entzihn̄
uns ✳ mit disem brief ✳ wizzentlich ✳ dez ✳ vorgenanten dinkhofs ✳ un̄ aller der rechtong ✳ und gewer, ✳ die wir ✳ un̄ unser gotshus haben ✳ daran harbaracht ✳ un̄ gehebt, ✳
un̄ habn̄ gesetzet ✳ und setzen mit disem briefe ✳ recht ✳ un̄ redlich ✳ die obgenanten ✳ geistlichn̄ vrowen, ✳ ✳ die eͣbtischinnͤ ✳ un̄ den cōvent ze Kùngsvelt, ✳ un̄ dazselbe ir
gotzhus ✳ in nutzlich ✳ rechte un̄ ruͦweklich gewer ✳ dezselbn̄ dinkhofs ✳ mit allen den nùtzen, ✳ fryheiten, ✳ gewonheiten ✳ und rechten, ✳ die dazuͦ deheins weges gehoͤrēt,
in aller der mazze, als ✳ vor bescheiden ist, also, ✳ daz si denselbn̄ dinkhof ✳ hinnanthin eweklich ✳ innehaben, ✳ niezzen, ✳ besitzen, ✳ besetzen, ✳ entzsetzen ✳ un̄ damitte tuͦn ✳ sulln̄ ✳ allez, ✳
daz ✳ inen ✳ nutzlich ✳ oder fuͦglich ist, ✳ als mit irem friien, lidigen eigen, ✳ da fùr wir inen den selbn̄ hof ✳ in dē namen als da vor ✳ gegebn̄ habn̄ ✳ un̄ binden ✳ ouch ✳ dez ✳ daz
vorgen̄ unser gotzhus, ✳ uns ✳ und unser nachkomen ✳ ze rechten weͣrn ✳un̄ gantzer werschaft ✳ gegen ✳ dem obgenanten gotshuse ✳ ze Kùngsvelt, ✳ ✳ dˀ eͣbtischinne ✳ und dem
cōvent ✳ daselbs ✳ un̄ gen allen iren ✳ nachkomen ✳ in gerichte ✳ un̄ ane gerichte, ✳ wa ✳ un̄ wennͤ ✳ inen dez ✳ durft geschicht, ane alle ✳ geverde ✳ un̄ argen list. ✳ wir haben
uns ouch ✳ in dē namen als da vor ✳ entzigen in disem kouffe ✳ gentzklich ✳ und entzihen uns ouch ✳ mit disem briefe ✳ wizzentlich ✳ un̄ mit namen ✳ dez rechten, ✳ daz da sprichet, ✳
gemein verzihunge ✳ vervahe nùt, ✳ un̄ dez rechten, ✳ damitte ✳ man verserͤten gotzhùsern ✳ ze hilfe ✳ kumet ✳ und wider in ir gewer setzet, ✳ und der uszùgen, ✳ damitte wir
harnach ✳ komen ✳ un̄ sprechen moͤchten, ✳ daz wir an dem kouffe ✳ uber den halbn̄ teil ✳ betrogen weͣren ✳ oder daz wir dez obgenanten guͦtes ✳ nùt gar ✳ geweͣrt ✳ noch bezalt
weͣren, ✳ un̄ gemeinlich aller der rechtūg, ✳ uszùgen ✳ un̄ fùnden, ✳ damitte wir ✳ oder unser nachkomen ✳ oder jeman andˀs von unsern wegen ✳ wider den ✳ vorgeschribenn ✳ kouf ✳
mit gerichte ✳ oder ane gerichte ✳ jemˀ getuͦn moͤchten ✳ deheins weges, ✳ ane alle ✳ geverde, ✳ und widersagen darumbe ✳ und entzihen uns wizzentlich ✳ an unser un̄ unserre ✳
stifte stat ✳ fùr uns ✳ und unser nachkomen ✳ hilfe ✳ und rates ✳ aller geistlicher ✳ un̄ weltlicher richtˀ, ✳ gerichten ✳ und rechten, ✳ si siien geschribn̄ ✳ oder ungeschribn̄, ✳ funden ✳ odˀ ✳
unfunden. ✳ wir entzihen uns ouch ✳ in ✳ dem namen als da vor ✳ aller der briefen und gerichten, ✳ die wir deheins weges ✳ jemer gewīnen ✳ moͤchten von dem ✳ stuͦl ze Rome, ✳ von
ertzbyschoͤffen, von byschoͤffen ✳ oder von deheinem unsˀm obˀn, ✳ damitte wir ✳ mit unsselber ✳ odˀ mit jemannͤ andˀm ✳ wider disen kouf ✳ jemˀ ✳ getuͦn moͤchten ✳ deheins weges, ✳ ane
alle geverde. ✳ diser kouf ist ouch beschehen ✳ mit aller der behùgde, ✳ hantvesti un̄ kraft, ✳ worten ✳ un̄ werchn̄, ✳ dù von deheiner leyͤ ✳ recht ✳ oder gewonheit ✳ dazuͦ gehoͤrent. ✳
und daruber ✳ ze einem waren, vesten, ✳ offennen ✳ und ewigen urkùnde, ✳ so habn̄ wir, ✳ der obgenant ✳ abt Heinrˀ, ✳ unser ingesigel ✳ und wir, die klosterhˀren ✳ dez obgen̄
cōventes, ✳ unsˀs capitels ingesigel ✳ gehenket ✳ an disen brief. ✳ hie bi waren, ✳ die diser dingen sint gezùge, ✳ der erwirdig meistˀ Otto von Rynegg, ✳ chorherre ze
Costentz ✳ und probst ✳ Zurzach, ✳ dar nach die erbˀn geistlichen, ✳ bruͦder Peter von Stoffeln, ✳ cōmendur ze Tannenvels, ✳ un̄ bruͦdˀ Goͤtfrid ✳ von Goͤzzkon, ✳ dez Tùtzschen Ordēs, ✳
darnach ✳ John̄s, der kylhhˀre von Blatzhein, ✳ Ruͤdigˀ Schenke von Brugg, ✳ John̄s Bluͦmo, ✳ schulth̄ ze Brugg, ✳ Nyclaus ✳ dˀ Bùchsingˀ, ✳ burgˀ ✳ ze Baden, ✳ un̄ andˀ erbˀ
lùte genuͦg. ✳ diz beschach und wart diser brief gegebn̄ ✳ in dem vorgenanten ✳ unsˀm chloster ✳ zuͦ den Eynsidelln̄ ✳ an der nechsten mitwuchn̄ ✳ nach sant Bartholomei tag, ✳
dez zwelfbotten, ✳ nach gottes gebùrte ✳ tusent ✳ drùhundert ✳ viertzig jaren ✳ un̄ darnach in dem ✳ nùnden jare. ✳